**Baltijos profesinių mokyklų žaidynėse Alytuje pergalę šventė Latvijos rinktinė**

**Savaitgalį Alytuje baigėsi 29-osios Baltijos profesinių mokyklų žaidynės. Po įtemptų kovų bendroje įskaitoje nugalėtojų taurę minimaliu skirtumu iškovojo Latvijos rinktinė.**

Balandžio 25–26 d. Dzūkijos sostinėje vykusiame sporto renginyje varžėsi mokiniai, mokytojai ir vadovai iš Lietuvos, Latvijos ir Estijos profesinių mokyklų.   
   
„Latvijos rinktinės pergalę lėmė stiprus latvių dominavimas tinklinio varžybose – jų komandos triumfavo tiek vaikinų, tiek merginų grupėse”, – sako Martynas Račkauskas, žaidynių organizacinio komiteto vadovas, Lietuvos neformaliojo švietimo agentūros (LINEŠA) Sveikos gyvensenos skyriaus vadovas.   
   
Žaidynių metu dalyviai varžėsi stalo teniso, tinklinio, krepšinio, krepšinio 3x3 rungtyse bei profesinių mokyklų vadovų taiklumo varžytuvėse: smiginyje, baudų metimo ir kopėtėlių golfo rungtyse.   
   
Pirmoji žaidynių diena žadėjo sėkmę Lietuvos delegacijai – mūsų stalo tenisininkai dominavo tiek individualiose, tiek komandinėse varžybose.

Tačiau šeštadienio rezultatai iš tinklinio ir krepšinio 3x3 aikštelių lėmė, kad nugalėtojų taurė iškeliavo į Latviją.

Nepaisant lietuvių pergalių vaikinų krepšinio turnyre ir darbuotojų 3x3 varžybose, bendroje medalių įskaitoje lemiamas vaidmuo atiteko tinkliniui.

Paskutinę žaidynių dieną Lietuvos tinklinio komandoms nepavyko įveikti Estijos atstovų: merginos pralaimėjo 0:2, o vaikinai po atkaklios kovos lemiamame sete taip pat turėjo pripažinti estų pranašumą.

**Kitos žaidynės vyks Estijoje**   
   
Žaidynių uždarymo ceremonijoje balandžio 26 d. dalyvius sveikino Alytaus profesinio rengimo centro direktorius Vytautas Zubras, kuris Estijos delegacijai perdavė žaidynių šeimininkų regalijas – jubiliejinės, 30–osios Baltijos profesinių mokyklų žaidynės vyks Estijoje.   
   
„Manau, kad mums pavyko sukurti gražią sporto ir bendradarbiavimo šventę. Dėkojame Alytaus profesinio rengimo centro direktoriui ir visam kolektyvui už pastangas ir nueitą papildomą mylią, kad žaidynių dalyviai jaustųsi jaukiai ir galėtų mėgautis šiuo sporto renginiu“, – sakė LINEŠA atstovas M. Račkauskas.   
   
Uždarymo renginio metu žaidynių dalyviams koncertą dovanojo Alytaus Liaudies dainų ir šokių ansamblio „Dainava“ kolektyvas.

Šiemetinėse žaidynėse dalyvavo 210 dalyvių.

**Apie žaidynes**

Baltijos profesinių mokyklų žaidynės pirmąkart surengtos 1992 m. Latvijoje ir kasmet vyksta vienoje iš trijų Baltijos šalių.

Žaidynių tikslas – populiarinti sveiką gyvenseną profesinių mokyklų mokinių tarpe ir skatinti bendradarbiavimą tarp šalių dalyvių profesinių mokyklų.

Pagrindiniai šiųmetinių žaidynių organizatoriai – LINEŠA kartu su Alytaus profesinio rengimo centru, padedant Lietuvos Švietimo, mokslo ir sporto ministerijai.

Išsamesnė informacija apie žaidynes – oficialioje „Facebook“ paskyroje: [Baltijos profesinių mokyklų žaidynės.](https://www.facebook.com/profile.php?id=61573918616014)

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Tatjana Švec*

*Lietuvos neformaliojo švietimo agentūros (LINEŠA)*

*Rinkodaros ir komunikacijos skyriaus vadovė*

*+370 602 90133*

*tatjana.svec@linesa.lt t*